*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 16ης Ιανουαρίου 1987

περί χορηγήσεως αδείας στην Πορτογαλική Δημοκρατία να προβεί σε ενδοκοινοτική επιτήρηση των εισαγωγών μοτοσικλετών καταγωγής Ιαπωνίας, τα οποία τίθενται σε ελεύθερη κυκλοφορία σε ένα κράτος μέλος

(Το κείμενο στην πορτογαλική γλώσσα είναι το μόνο αυθεντικό)

(87/121/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 115 πρώτο εδάφιο,

την απόφαση 80/74/ΕΟΚ της Επιτροπής της 20ής Δεκεμβρίου 1979 περί των μέτρων επιτηρήσεως και προστασίας που τα κράτη μέλη μπορούν να λάβουν, αφού τους χορηγηθεί άδεια, έναντι της εισαγωγής ορισμένων προϊόντων, καταγωγής τρίτων χωρών, τα οποία τίθενται σε ελεύθερη κυκλοφορία σε άλλο κράτος μέλος (1), και ιδίως τα άρθρα 1 και 2,

Εκτιμώντας:

ότι, δυνάμει της απόφασης 80/47/ΕΟΚ, τα κράτη μέλη μπορούν να προβούν σε ενδοκοινοτική επιτήρηση των εισαγωγών που αναφέρονται σ' αυτή μόνον εφόσον τους χορηγηθεί άδεια από την Επιτροπή·

ότι για να λάβει αυτή την άδεια η πορτογαλική κυβέρνηση υπέβαλε αίτηση στην Επιτροπή σχετικά με μοτοσικλέτες, καταγωγής Ιαπωνίας, της κλάσης ex 87.09 του κοινού δασμολογίου, κώδικας NIMEXE 87.09-10·

ότι η Επιτροπή επέτρεψε στην Πορτογαλία να διατηρήσει τους ποσοτικούς περιορισμούς κατά την εισαγωγή των εν λόγω προϊόντων, κατά παρέκκλιση του καθεστώτος ελευθέρωσης που εφαρμόζεται σε κοινοτικό επίπεδο, λόγω των οικονομικών δυσχερειών που αντιμετωπίζει η ενδιαφέρουσα εθνική παραγωγή·

ότι, ως εκ τούτου, υπάρχουν διαφορές στους όρους στους οποίους υπόκεινται αυτές οι εισαγωγές στα κράτη μέλη και ότι οι διαφορές αυτές μπορούν να προκαλέσουν διαστρεβλώσεις του εμπορίου·

ότι οι πορτογαλικές αρχές προέβαλαν το επιχείρημα ότι, λόγω της κατάργησης μεταξύ της Πορτογαλίας και της Κοινότητας όλων των ποσοτικών περιορισμών και μέτρων ισοδυνάμου αποτελέσματος στην κυκλοφορία των εν λόγω προϊόντων, υπάρχει ο κίνδυνος να διαπιστωθούν διαστρεβλώσεις του εμπορίου για τα προϊόντα καταγωγής τρίτων χωρών, από τα άλλα κράτη μέλη προς την Πορτογαλία·

ότι αυτές οι διαστρεβλώσεις του εμπορίου μπορούν να επιδεινώσουν τις διαρκείς δυσχέρειες της εθνικής παραγωγής, διακυβεύοντας έτσι τους στόχους στους οποίους αποσκοπούν τα προαναφερόμενα εμπορικά μέτρα·

ότι η Επιτροπή εξέτασε την αίτηση της πορτογαλικής κυβέρνησης και ότι η ανάλυση που πραγματοποίησε δείχνει ότι συντρέχει λόγος να εγκριθεί στην Πορτογαλία να προβεί σε ενδοκοινοτική επιτήρηση των μοτοσικλετών καταγωγής Ιαπωνίας, που έχουν τεθεί σε ελεύθερη κυκλοφορία στα άλλα κράτη μέλη·

ότι, για το σκοπό αυτό, πρέπει να χορηγηθεί άδεια στην Πορτογαλία να υποβάλει μέχρι τις 31 Δεκεμβρίου 1988 τις εισαγωγές μοτοσικλετών, καταγωγής Ιαπωνίας, σε χορήγηση αδείας εισαγωγής που θα εκδίδεται σύμφωνα με τις λεπτομέρειες που διευκρινίζονται στο άρθρο 2 της απόφασης 80/47/ΕΟΚ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Χορηγείται άδεια στην Πορτογαλική Δημοκρατία να προβεί, μέχρι τις 31 Δεκεμβρίου 1988, σε ενδοκοινοτική επιτήρηση των εισαγωγών που αναφέρονται παρακάτω, καταγωγής Ιαπωνίας, σύμφωνα με το άρθρο 2 της απόφασης 80/47/ΕΟΚ.

1.2 // // // Κλάση

του κοινού

δασμολογίου

// Περιγραφή εμπορευμάτων

// // // ex 87.09

(Κώδικας NIMEXE 87.09-10) // Μοτοσικλέτες με κινητήρα έκρηξης ή χωρίς «πλάγιο κιβώτιο ταχυτήτων», κυλινδρισμού 50 cm3 ή λιγότερο // //

Άρθρο 2

Η παρούσα απόφαση απευθύνεται στην Πορτογαλική Δημοκρατία.

Βρυξέλλες, 16 Ιανουαρίου 1987.

Για την Επιτροπή

Willy DE CLERCQ

Μέλος της Επιτροπής

(1) ΕΕ αριθ. L 16 της 22. 1. 1980, σ. 14.